**วจนพิธีกรรมตั้งศีลและอวยพรศีลมหาสนิท**

**วันที่ 5 กรกฎาคม 2018**

**เพลงเริ่มพิธี ถวายพรพระผู้เจริญ**

(รับ) ถวายพรพระผู้เจริญ สรรเสริญมหาสนิทศีล

สรรเสริญทุกทิวาอาจิณ จงสุดสิ้นกำลังวิญญาณ

1) พระองค์ทรงรักวิญญาณ จึงมาสนิทชิดใกล้

คืนวันไม่ว่างห่างไกล อยู่ในแท่นที่บูชา (รับ)

2) ประทานพระองค์กำบัง ใต้ปังศักดิ์สิทธิ์สุดหา

เป็นทิพย์อาหารเทวา วิญญาณ์บำรุงนิรันดร์ (รับ)

3) ราชามหาราชา จอมฟ้าทวยเทพรังสรรค์

ข้าบาทถวายภิวันท์ พร้อมกันขอสดุดี (รับ)

4) พระทัยเมตตาการุญ พระคุณล้นเกล้าเกศี

รักลูกโปรดปรานปรานี ยินดีเสด็จลงมา (รับ)

5) โปรดให้ข้าบาทคนบาป ได้ลาภเลิศล้นหนักหนา

คือปังกำลังวิญญาณ์ คุณาใหญ่ยิ่งฟ้าดิน (รับ)

**ประธานตั้งศีลมหาสนิท ถวายกำยานต่อศีลมหาสนิท ประธานคุกเข่านมัสการศีลมหาสนิทครู่หนึ่ง และเดินไปนั่งยังที่นั่ง**

พิธีกร อ่านบทนำเฝ้าศีลมหาสนิท

ข้าแต่พระเยซูคริสตเจ้า ผู้สถิตในศีลมหาสนิท ด้วยความรักที่พระองค์ทรงมีต่อมนุษย์ พระองค์ทรงรอคอย เชิญชวน และต้อนรับมนุษย์ที่มาเฝ้า ภาวนา และนมัสการพระองค์ ลูกเชื่อมั่นว่า พระองค์สถิตบนพระแท่นนี้ ลูกนมัสการและขอบพระคุณพระองค์ที่ทรงประทานพระหรรษทานให้ โดยเฉพาะที่ได้ทรงมอบพระองค์ในศีลศักดิ์สิทธิ์นี้ ที่ได้ประทานพระมารดาของพระองค์เป็นผู้วอนขอแทน และที่ทรงเรียกลูกให้มาเฝ้าพระองค์ในวันนี้ ลูกขอใช้โอกาสนี้นมัสการดวงพระทัยอันเปี่ยมด้วยความรักของพระองค์ เพื่อขอบพระคุณที่ได้ทรงประทานศีลศักดิ์สิทธิ์อันประเสริฐนี้แก่ลูก เพื่อขอโทษพระองค์สำหรับบาปและความผิดบกพร่องที่ลูกได้กระทำ และลูกตั้งใจจะนมัสการพระองค์ในทุกแห่งที่ทรงสถิตภายใต้ศีลศักดิ์สิทธิ์นี้

ข้าแต่พระเยซูเจ้า ข้าพเจ้ารักพระองค์ด้วยสิ้นสุดจิตใจ และรู้สึกเสียใจที่ได้ทำบาปผิดต่อพระองค์ อาศัยความช่วยเหลือของพระองค์ ลูกตั้งใจว่าจะไม่ทำบาปผิดต่อพระองค์อีกต่อไป ในโอกาสนี้ ลูกขอมอบถวายตนเป็นเครื่องบูชาแด่พระองค์ ลูกวอนขอพระองค์ โปรดประทานความรักอย่างเปี่ยมล้นในดวงใจของลูก เพื่อลูกจะปฏิบัติตามพระประสงค์ของพระองค์อย่างครบครัน ลูกขอถวายดวงวิญญาณในไฟชำระ โดยเฉพาะผู้มีความศรัทธาต่อศีลมหาสนิท และคนบาปทั้งหลายไว้ในพระเมตตาของพระองค์

ข้าแต่พระเยซูคริสตเจ้า ลูกขอถวายความรักทั้งหมดของลูก กับความรักอันอ่อนโยนของพระหฤทัยของพระองค์ และขอมอบความรักที่รวมเป็นหนึ่งเดียวกันนี้ แด่พระบิดานิรันดร พร้อมกับวิงวอนให้พระองค์ทรงรับ และประทานตามที่ลูกวอนขอ เพราะเห็นแก่พระนามและความรักของพระองค์ด้วยเทอญ

พิธีกร สดุดีที่ 23 เชิญขับร้องบทสร้อยพร้อมกัน

**สร้อย** *ความรักมั่นคงของพระองค์ ดำรงนิจนิรันดร์*

* **องค์พระผู้เป็นเจ้าทรงเลี้ยงดูข้าพเจ้าอย่างผู้เลี้ยงแกะ ข้าพเจ้าจึงไม่ขาดสิ่งใด**
* **พระองค์ทรงให้ข้าพเจ้านอนพักอยู่ในทุ่งหญ้าเขียวขจี ทรงนำข้าพเจ้าไปริมสายนทีที่เงียบสงบ**
* **เพื่อฟื้นฟูจิตใจของข้าพเจ้า ทรงชี้ทางให้ข้าพเจ้าเดินไปบนมรรคาแห่งความชอบธรรม เพราะเห็นแก่พระนามพระองค์**
* **แม้ข้าพเจ้าจะต้องเดินไปในหุบเขาที่มืดมิด ข้าพเจ้าก็จะไม่กลัวอันตรายใดๆ เพราะพระองค์ทรงอยู่กับข้าพเจ้า พระคทาและธารพระกรของพระองค์ช่วยให้ข้าพเจ้าอุ่นใจ**
* **พระองค์ทรงจัดเตรียมโต๊ะอาหารไว้สำหรับข้าพเจ้าต่อหน้าเหล่าศัตรู ทรงเทน้ำมันเจิมศีรษะของข้าพเจ้า ทรงเทเครื่องดื่มลงในถ้วยของข้าพเจ้าจนล้นปรี่**
* **พระกรุณาและความรักมั่นคงของพระองค์จะติดตามข้าพเจ้าไปทุกวันตลอดชีวิต ข้าพเจ้าจะพำนักอยู่ในพระเคหาขององค์พระผู้เป็นเจ้าตลอดไปเป็นนิจนิรันดร์**

*พระสิริรุ่งโจน์แด่พระบิดา และพระบุตร และพระจิต เหมือนในปฐมกาล*

*บัดนี้และทุกเมื่อตลอดนิรันดร อาแมน*

**สร้อย** *ความรักมั่นคงของพระองค์ ดำรงนิจนิรันดร์*

พิธีกร อ่านบทรำพึงเฝ้าศีลมหาสนิท

พระเยซูเจ้าผู้ประทับในศีลมหาสนิททรงเป็นบ่อเกิดแห่งคุณความดีทั้งปวง พระองค์ตรัสว่า “ผู้ใดกระหายจงมาหาเราเถิด” บรรดานักบุญได้รับพระหรรษทานจากสายธารแห่งศีลมหาสนิทนี้มากมายเพียงใด เพราะในศีลศักดิ์สิทธิ์นี้ พระองค์ทรงประทานพระหรรษทานอันเนื่องมาจากพระทรมานของพระองค์

เคาน์เตส แห่งเฟรีอา ศิษย์ของท่าน ยวง แห่งอาวิลา ได้สมัครเข้าคณะนักบุญ คลารา เธอได้รับสมญาว่า “เป็นผู้ที่รักศีลมหาสนิท” ทั้งนี้เพราะเธอเฝ้าศีลมหาสนิทบ่อยๆ และเป็นเวลานานด้วย มีคนถามเธอว่า **เธอได้ทำอะไรบ้างในระหว่างเวลาหลายชั่วโมงที่เธออยู่ต่อหน้าศีลมหาสนิท** เธอตอบว่า “ดิฉันอาจจะอยู่ที่นั่นได้ตลอดนิรันดร พระเจ้าพระองค์เองมิใช่หรือ ที่ทรงประทับอยู่ที่นั่น เพื่อเป็นอาหารของบรรดานักบุญ ทำไมหนอ ทำไมเขาถึงถามดิฉันว่า ได้ทำอะไรบ้าง ในขณะที่เฝ้าอยู่เฉพาะพระพักตร์ แทนที่จะถามว่า มีอะไรบ้างที่ดิฉันมิได้ทำ ลองคิดเปรียบเทียบ ดูเถิดว่า คนยากจนจะทำอย่างไรหากได้มาอยู่ต่อหน้าเศรษฐี คนไข้จะดีใจเพียงไรเมื่อได้มาพบนายแพทย์ หากผู้ที่กำลังหิวกระหายได้มาพบน้ำพุที่ใสสะอาด หรือคนที่กำลังหิวโหย ถูกพามายังโต๊ะที่จัดไว้ด้วยอาหารอันดีเลิศ เขาจะรู้สึกอย่างไรบ้าง”

ข้าแต่พระเยซูผู้อ่อนโยนและน่ารัก พระองค์คือชีวิต ความหวัง ขุมทรัพย์ และองค์ความรักแห่งดวงวิญญาณของลูก ขอพระองค์โปรดเสด็จมาประทับในดวงใจของลูก โปรดคุ้มครองกายและใจของลูก โปรดอย่าปล่อยให้ลูกแสวงหาความสุขอื่นใด นอกจากการทำตามพระประสงค์ของพระองค์ ขอพระองค์โปรดให้ลูกรักพระองค์สุดดวงใจและรักเพื่อนมนุษย์เหมือนรักตนเอง

**ทุกคน**  ข้าแต่พระเยซูเจ้า ลูกรักพระองค์ และพร้อมที่จะปฏิบัติตามพระประสงค์ของพระองค์

พิธีกร สดุดีที่ 31 เชิญขับร้องบทสร้อยพร้อมกัน

**สร้อย** *จงวางใจในองค์พระเจ้า เพราะข้าฯ จะสรรเสริญพระองค์อีก พระองค์ทรงเป็นความรอด*

*พระเจ้าของข้าฯ*

* ข้าแต่องค์พระผู้เป็นเจ้า ข้าพเจ้าเข้ามาลี้ภัยในพระองค์

ขอพระองค์อย่าทรงปล่อยให้ข้าพเจ้าต้องอับอายเลย

ขอทรงช่วยให้ข้าพเจ้ารอดพ้นเถิด เพราะพระองค์ทรงความเที่ยงธรรม

⯐ โปรดทรงเอียงพระกรรณมาทางข้าพเจ้า ขอทรงปลดปล่อยข้าพเจ้าโดยเร็วเถิด

พระองค์ทรงเป็นหลักศิลาที่มั่นสำหรับข้าพเจ้า

ทรงเป็นป้อมปราการแข็งแกร่งที่ช่วยข้าพเจ้าให้รอดพ้น

* พระองค์ทรงเป็นหลักศิลาและป้อมปราการของข้าพเจ้า

ขอพระองค์ทรงนำข้าพเจ้าและชี้ทางให้ข้าพเจ้า

เพราะเห็นแก่พระนามของพระองค์เถิด

* โปรดทรงดึงข้าพเจ้าออกจากบ่วงแร้วที่บรรดาศัตรูวางดักไว้

เพราะพระองค์ทรงเป็นที่ลี้ภัยของข้าพเจ้า

* ข้าพเจ้ามอบจิตใจไว้ในพระหัตถ์ของพระองค์

ข้าแต่องค์พระผู้เป็นเจ้า พระเจ้าผู้ซื่อสัตย์ พระองค์ทรงไถ่กู้ข้าพเจ้า

*พระสิริรุ่งโจน์แด่พระบิดา และพระบุตร และพระจิต เหมือนในปฐมกาล*

*บัดนี้และทุกเมื่อตลอดนิรันดร อาแมน*

**สร้อย** *จงวางใจในองค์พระเจ้า เพราะข้าฯ จะสรรเสริญพระองค์อีก พระองค์ทรงเป็นความรอด*

*พระเจ้าของข้าฯ*

ประธาน **พระเจ้าสถิตกับท่าน**

*ทุกคน*  ***และสถิตกับท่านด้วย***

ประธาน **บทอ่านจากพระวรสารตามคำบอกเล่าของนักบุญลูกา**

*ทุกคน* ***ขอถวายพระเกียรติแด่พระองค์พระเจ้าข้า***

**บทอ่านจากพระวรสารตามคำบอกเล่าของนักบุญลูกา (ลก 9:11-17)**

เวลานั้น พระเยซูเจ้าทรงต้อนรับประชาชน และตรัสสอนเขาเรื่องพระอาณาจักรของพระเจ้า ทรงรักษาคนที่ต้องการการบำบัดรักษา

เมื่อจวนถึงเวลาเย็น อัครสาวกสิบสองคนมาทูลพระองค์ว่า “ขอพระองค์ทรงอนุญาตให้ประชาชนกลับไปเถิด เขาจะได้ไปตามหมู่บ้านและชนบทโดยรอบเพื่อหาที่พักและอาหาร เพราะขณะนี้เราอยู่ในที่เปลี่ยว” พระองค์ตรัสกับเขาว่า “ท่านทั้งหลายจงหาอาหารให้เขากินเถิด” เขาทูลว่า “เราไม่มีอะไรนอกจากขนมปังห้าก้อนและปลาสองตัวเท่านั้น หรือว่าเราจะไปซื้ออาหารสำหรับคนเหล่านี้ทั้งหมด” ที่นั่นมีผู้ชายประมาณห้าพันคน พระองค์จึงตรัสกับบรรดาศิษย์ว่า “จงบอกให้พวกเขานั่งลงเป็นกลุ่ม กลุ่มละประมาณห้าสิบคน” เขาก็ทำตามและให้ทุกคนนั่งลง พระเยซูเจ้าทรงรับขนมปังห้าก้อนกับปลาสองตัวนั้นมา ทรงแหงนพระพักตร์ขึ้นมองท้องฟ้า ทรงกล่าวถวายพระพร ทรงบิขนมปังส่งให้บรรดาศิษย์นำไปแจกจ่ายแก่ประชาชน ทุกคนได้กินจนอิ่ม แล้วยังเก็บเศษที่เหลือได้สิบสองกระบุง

(พระวาจาของพระเจ้า)

***ทุกคน*** *ขอพระคริสตเจ้าทรงพระเจริญเทอญ*

**ประธาน** ...เทศน์เตือนใจ…

พิธีกร พี่น้องที่รัก โอกาสที่พวกเราพร้อมใจกันมาวอนขอพระพรจากพระเยซูเจ้าในศีลมหาสนิท เพื่อตื่นเฝ้าและเตรียมจิตใจของเราสู่การเตรียมเฉลิมฉลอง 350 ปี มิสซังสยาม เชิญชวนพี่น้องร่วมใจภาวนาเพื่อพระศาสนจักรคาทอลิกในประเทศไทย โดยเฉพาะอย่างยิ่ง วอนขอพระพรจากพระเจ้า เพื่อเราจะได้เข้าใจ รัก และดำเนินชีวิตตามกฤษฎีกาสมัชชาใหญ่ ค.ศ. 2015 “ศิษย์พระคริสต์เจริญชีวิตประกาศข่าวดีใหม่” อันเป็นเป้าหมายและเจตนารมณ์ของพระศาสนจักรคาทอลิกในประเทศไทยของเรา

**ประธาน บทภาวนา****วอนขอพระพรเพื่อเข้าใจ รัก และดำเนินชีวิตตามกฤษฎีกาสมัชชาใหญ่ ค.ศ. 2015 “ศิษย์พระคริสต์เจริญชีวิตประกาศข่าวดีใหม่”**

ข้าแต่พระเจ้า ข้าพเจ้าทั้งหลายได้เรียนรู้ว่าพระองค์ทรงรักและเอาพระทัยใส่ทุกคนและทุกสิ่ง ทรงมีพระประสงค์ให้ทุกคนรู้จักพระปรีชาญาณที่นำมนุษย์เดินในหนทางไปสู่ความรอดพ้น

บัดนี้ พระศาสนจักรคาทอลิกแห่งประเทศไทยได้ประกาศกฤษฎีกาสมัชชาใหญ่เพื่อฟื้นฟูชีวิตคริสตชน ให้ทุกคนเป็น “ศิษย์พระคริสต์เจริญชีวิตประกาศข่าวดีใหม่” เพื่อ “เปิดขอบฟ้าใหม่แห่งการประกาศข่าวดี” นำความรักและพระหรรษทานแห่งความรอดพ้นไปสู่ชาวไทยทุกคน โดยเฉพาะอย่างยิ่งผู้ยากไร้และบุคคลชายขอบสังคม

ข้าพเจ้าทั้งหลายวอนขอพระหรรษทานเพื่อว่า นับตั้งแต่นี้ไป ชีวิตของคาทอลิกชาวไทยทุกคนจะได้รับการฟื้นฟู มีความรัก พยายามเรียนรู้ ศึกษาและไตร่ตรองอย่างลึกซึ้งถึงพระประสงค์ของพระองค์ตามกฤษฎีกาสมัชชาใหญ่นี้ โปรดให้ข้าพเจ้าทุกคนมุ่งมั่นดำเนินชีวิตและปฏิบัติพันธกิจของพระคริสตเจ้า เพื่อจะได้เป็น “ศิษย์พระคริสต์เจริญชีวิตประกาศข่าวดีใหม่” อย่างแข็งขันยิ่งขึ้น ทั้งนี้ อาศัยพระบารมีพระคริสตเจ้า องค์พระผู้เป็นเจ้าของข้าพเจ้าทั้งหลาย อาเมน

พิธีกร **ลำดับต่อไปเป็นการรับพรจากศีลมหาสนิท**

**ประธานคุกเข่าต่อหน้าศีลมหาสนิท ถวายกำยานต่อศีลมหาสนิท**

**ระหว่างนั้นขับร้องบทเพลงตานตุมแอร์โก หรือบทเพลงอื่นที่เหมาะสม**

**1. ตาน ตุม แอร์ โก ซา กรา แมน ตุม เว เน เร มูร์ แชร์ นู อี**

**แอต อัน ตี กวุม โด กู แมน ตุม โน โว เช ดัต รี ตู อี**

**แปรส แตต ฟี แดส ซุป เปล แมน ตุม แซน ซู อุม เด แฟก ตู อี**

**2. เย นี โต รี เย นี โต เกว เลาส์ แอต ยู บี ลา ซี โอ**

**ซา ลูส โฮ โน วีร์ ตุส โกว เกว ซิต แอต เบ เน ดิก ซี โอ**

**โปร เช เดน ตี อับ อู โตร เกว กอม ปาร์ ซิต เลา ดา ซี โอ อาแมน**

**ประธานยืนขึ้นและสวดบทภาวนาต่อศีลมหาสนิท**

ประธาน **พระองค์ได้ประทานอาหารจากสวรรค์แก่มนุษย์**

ทุกคน **อาหารนี้แหละเลี้ยงวิญญาณข้าพเจ้าอย่างแท้จริง**

ประธาน **ให้เราภาวนา**

**ข้าแต่พระเยซูคริสตเจ้า**

**พระองค์ประทานศีลศักดิ์สิทธิ์น่าพิศวงนี้**

**เป็นอนุสรณ์ระลึกถึงพระทรมานของพระองค์**

**โปรดให้ข้าพเจ้าทั้งหลายเคารพสักการะ**

**พระธรรมล้ำลึกแห่งพระวรกายและพระโลหิต**

**เพื่อจะรับรู้เสมอถึงผลของการกอบกู้ด้วยเถิด**

**พระองค์ผู้ทรงจำเริญและครองราชย์**

**เป็นพระเจ้าหนึ่งเดียวกับพระบิดาและพระจิต ตลอดนิรันดร**

ทุกคน **อาแมน**

**ประธานอวยพรสัตบุรุษด้วยศีลมหาสนิท เสร็จแล้วกลับมานำภาวนาบทสรรเสริญพระเจ้า**

ประธาน **จงสรรเสริญพระเจ้า**

ทุกคน **จงสรรเสริญพระนามศักดิ์สิทธิ์ของพระองค์**

**จงสรรเสริญพระเยซูคริสตเจ้า พระเจ้าแท้และมนุษย์แท้**

**จงสรรเสริญพระนามเยซู**

**จงสรรเสริญพระหฤทัยศักดิ์สิทธิ์ยิ่งของพระองค์**

**จงสรรเสริญพระโลหิตศักดิ์สิทธิ์ยิ่งของพระองค์**

**จงสรรเสริญพระเยซูเจ้าในศีลมหาสนิท**

**จงสรรเสริญพระจิตเจ้า พระผู้บรรเทา**

**จงสรรเสริญพระนางมารีย์ผู้ศักดิ์สิทธิ์ พระชนนีของพระเจ้า**

**จงสรรเสริญการปฏิสนธิศักดิ์สิทธิ์และนิรมลของพระนาง**

**จงสรรเสริญการรับเกียรติเข้าสู่สวรรค์อย่างรุ่งโรจน์ของพระนาง**

**จงสรรเสริญพระนามมารีย์ พรหมจารีและมารดา**

**จงสรรเสริญนักบุญโยเซฟ ภัสดาผู้บริสุทธิ์ยิ่งของพระนาง**

**จงสรรเสริญพระเจ้าพร้อมกับทูตสวรรค์และผู้ศักดิ์สิทธิ์ทั้งหลาย**

**ประธานอัญเชิญศีลมหาสนิทไปเก็บที่ตู้ศีล จากนั้นขับร้องบทเพลงสรรเสริญพระนางมารีย์**

เพลงปิดพิธี

ข้าเจ้าชาวไทยไหว้แม่มารีย์

(Je te salue)

1. ข้าเจ้าชาวไทย ไหว้แม่มารีย์ ขอแม่จงมี

ขอแม่จงมี จงมีพระทัยการุญ

(รับ) ขอโปรดชาวไทย ที่ใจเย็นอุ่นได้มาพึ่งบุญ

ได้มาพึ่งบุญ พึ่งบุญแห่งพระบุตรา

2. แม่จงฟังวอน ให้พรชาวไทย ขอแม่ดลใจ

ขอแม่ดลใจ ดลใจให้ไทยพึ่งบุญ

3. บรรดาญาติมิตร ที่จิตใจแข็ง ขอแม่ดัดแปลง

ขอแม่ดัดแปลง ดัดแปลงให้อ่อนละมุน

4. เมื่อคนผู้ใด ไร้อานิสงส์ ขอแม่โปรดส่ง

ขอแม่โปรดส่ง โปรดส่งประทานเป็นทุน

5. โปรดความสว่าง ทั่วทางทั่วเทศ ขอแม่ปกเกศ

ขอแม่ปกเกศ ปกเกศเอื้อเฟื้อเจือจุน